Title: ระเบียบกรุงเทพมหานคร ว่าด้วยหลักเกณฑ์ วิธีการ และเงื่อนไขในการยกเว้นหรือลดหย่อนค่าบริการระบบขนส่งมวลชนกรุงเทพมหานครในส่วนที่กรุงเทพมหานครรับผิดชอบดำเนินการเดินรถ พ.ศ. 2561

ระเบียบกรุงเทพมหานคร
ว่าด้วยหลักเกณฑ์
วิธีการ และเงื่อนไขในการยกเว้นหรือลดหย่อนค่าบริการระบบขนส่งมวลชนกรุงเทพมหานครในส่วนที่กรุงเทพมหานครรับผิดชอบดำเนินการเดินรถ[๑]
พ.ศ. ๒๕๖๑

โดยที่เป็นการสมควรกำหนดระเบียบกรุงเทพมหานครว่าด้วยหลักเกณฑ์
วิธีการ และเงื่อนไขในการยกเว้นหรือลดหย่อนค่าบริการระบบขนส่งมวลชนกรุงเทพมหานคร ในส่วนที่กรุงเทพมหานครรับผิดชอบดำเนินการเดินรถ

อาศัยอำนาจตามความในข้อ
๕ และข้อ ๖ แห่งข้อบัญญัติกรุงเทพมหานคร เรื่อง ค่าบริการระบบขนส่งมวลชนของกรุงเทพมหานคร
พ.ศ. ๒๕๕๒ ผู้ว่าราชการกรุงเทพมหานคร จึงกำหนดระเบียบขึ้นไว้ ดังต่อไปนี้

ข้อ
๑  ระเบียบนี้เรียกว่า ระเบียบกรุงเทพมหานคร
ว่าด้วยหลักเกณฑ์ วิธีการ และเงื่อนไขในการยกเว้นหรือลดหย่อนค่าบริการระบบขนส่งมวลชนกรุงเทพมหานคร
ในส่วนที่กรุงเทพมหานครรับผิดชอบดำเนินการเดินรถ พ.ศ. ๒๕๖๑

ข้อ
๒  ระเบียบนี้ใช้บังคับตั้งแต่วันถัดจากวันประกาศเป็นต้นไป

ข้อ
๓  ให้ยกเว้นค่าบริการระบบขนส่งมวลชนกรุงเทพมหานคร
ในส่วนที่กรุงเทพมหานครรับผิดชอบดำเนินการเดินรถ สำหรับบุคคลที่มีสัญชาติไทย ดังต่อไปนี้
(๑)
เด็กที่มีความสูงไม่เกิน ๙๐ เซนติเมตร
(๒)
คนพิการ ที่มีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ

ข้อ
๔  ให้ลดหย่อนค่าบริการระบบขนส่งมวลชนกรุงเทพมหานคร
ในส่วนที่กรุงเทพมหานครรับผิดชอบดำเนินการเดินรถ
กึ่งหนึ่งสำหรับบุคคลที่มีสัญชาติไทยที่มีอายุตั้งแต่ ๖๐ ปี บริบูรณ์ขึ้นไป

ข้อ
๕  ให้ยกเว้นหรือลดหย่อนค่าบริการระบบขนส่งมวลชนกรุงเทพมหานคร
ในส่วนที่กรุงเทพมหานครรับผิดชอบดำเนินการเดินรถ ในเทศกาลพิเศษ คือ วันเฉลิมพระชนมพรรษาของสมเด็จพระเจ้าอยู่หัวมหาวชิราลงกรณ
บดินทรเทพยวรางกูร วันคล้ายวันเฉลิมพระชนมพรรษาของพระบาทสมเด็จพระปรมินทรมหาภูมิพลอดุลยเดช
บรมนาถบพิตร วันเฉลิมพระชนมพรรษาของสมเด็จพระนางเจ้าสิริกิตต์พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดชบรมนาถบพิตร
วันเด็กแห่งชาติ วันผู้สูงอายุแห่งชาติ หรือในเทศกาลสำคัญอื่น ๆ ตามเงื่อนไขที่ผู้ว่าราชการกรุงเทพมหานครกำหนด

ข้อ
๖  การยกเว้นหรือลดหย่อนค่าโดยสารส่วนต่อขยายสายสีลม
(๒.๒ กิโลเมตร) ให้เป็นไปตามโครงสร้างค่าโดยสารส่วนสัมปทานของบริษัท ระบบขนส่งมวลชนกรุงเทพ
จำกัด (มหาชน)

ข้อ
๗  ให้ปลัดกรุงเทพมหานครรักษาการตามระเบียบกรุงเทพมหานครนี้

ประกาศ ณ
วันที่ ๒๐ กุมภาพันธ์ พ.ศ. ๒๕๖๑
พลตำรวจเอก
อัศวิน  ขวัญเมือง
ผู้ว่าราชการกรุงเทพมหานคร

ภูมิกิติ/จัดทำ
๑๘ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๖๗ ง/หน้า ๑/๒๒ มีนาคม ๒๕๖๑